b'\n_START_ARTICLE_\nBep-Kororoti\n_START_PARAGRAPH_\nBep-Kororoti je bjeloputi nebeski u\xc4\x8ditelj za kojeg Kayap\xc3\xb3 Indijanci vjeruju da je prije vi\xc5\xa1e stolje\xc4\x87a posjetio njihove pretke iz svemira obu\xc4\x8den u bo -sjajno odijelo- i dao im mnoga znanja o korisnim stvarima te osnovao prvu \xc5\xa1kolu.\n_START_SECTION_\nPri\xc4\x8da\n_START_PARAGRAPH_\nU autohtonim kulturama ju\xc5\xbenoameri\xc4\x8dkih Indijanaca nema bogova i junaka koji bi bili zajedni\xc4\x8dki svim etni\xc4\x8dkim skupinama tog prostranog podru\xc4\x8dja. Na tom prostoru, kojeg je tijekom XX. stolje\xc4\x87a gotovo posve pregazila noga zapadne civilizacije, zabilje\xc5\xbeeni su brojni mitolo\xc5\xa1ki sustavi i vjerovanja u kojima vrlo \xc4\x8desto ljudi poprimaju lik \xc5\xbeivotinja, a \xc5\xbeivotinje lik ljudi. Valja ista\xc4\x87i da su za ju\xc5\xbenoameri\xc4\x8dke Indijance njihova mitologija i pro\xc5\xa1lost jedno te isto. Oni ih naprosto ne razlikuju._NEWLINE_Kayap\xc3\xb3 Indijanci danas obitavaju u srcu brazilske pra\xc5\xa1ume, na podru\xc4\x8dju oko rijeke Rio Fresco u ju\xc5\xbenom dijelu savezne brazilske dr\xc5\xbeave Para. Oni, posve odvojeni od civilizacije, ve\xc4\x87 tisu\xc4\x87lje\xc4\x87ima \xc5\xbeive ustaljenim plemenskim na\xc4\x8dinom \xc5\xbeivota bez zna\xc4\x8dajnih promjena. S njima je prvi puta uspostavljen kontakt tek 1952. Zanimljivo je da su prvi istra\xc5\xbeiva\xc4\x8di koji su s njima razgovarali vrlo brzo otkrili da oni u svojoj plemenskoj predaji i ritualu s neobi\xc4\x8dnom ljubavlju \xc5\xa1tuju i slave bjeloputog \'nebeskog u\xc4\x8ditelja Bep-Kororotija._NEWLINE_Dr. Joao Americo Peret, eminentni brazilski istra\xc5\xbeiva\xc4\x8d indijanske kulture, prvi je zabilje\xc5\xbeio na portugalskom jeziku drevnu predaju Kavapo Indijanaca o stvaranju svijeta i neobi\xc4\x8dnom nebeskom u\xc4\x8ditelju Bep-Kororotiju Tu mu je legendu davne 1952., dok je boravio u njihovu selu, ponosno ispri\xc4\x8dao stari plemenski savjetnik Kuben Kran Kein, kojeg su njegovi suplemenici nazivali Gway Baba, \xc5\xa1to u prijevodu zna\xc4\x8di mudrac._NEWLINE_Ta drevna predaja Kayap\xc3\xb3 Indijanaca kazuje da su neko\xc4\x87 vrlo davno njihovi preci \xc5\xbeivjeli daleko od dana\xc5\xa1njeg obitavali\xc5\xa1ta u prostranoj savani \xc5\xa1to se prostirala ispod velikog gorskog lanca Pukato-Tia. Prije mnogo nara\xc5\xa1taja s tog je brda jednog dana do\xc5\xa1etao u idili\xc4\x8dno indijansko selo neobi\xc4\x8dno odjeven bjeloputi do\xc5\xa1ljak. Preci dana\xc5\xa1njih Kayap\xc3\xb3a, smrtno upla\xc5\xa1eni tim \xc4\x8dudnim do\xc5\xa1ljakom, pani\xc4\x8dno su pobjegli iz sela sa \xc5\xbeenama i djecom i posakrivali su se u obli\xc5\xbenju \xc5\xa1ikaru._NEWLINE_Tek je malen broj odva\xc5\xbenih ratnika smogao dovoljno hrabrosti da iza\xc4\x91e iz svojih zaklona u namjeri da ubije bjeloputnog stranca odjevenog u bo -neobi\xc4\x8dno blistavo svijetlo odijelo. Na njihovo silno zaprepa\xc5\xa1tenje otrovne strelice, koplja i toljage naprosto su se od njega odbijale ne ozlijediv\xc5\xa1i ga. Svaki put kad bi svojim oru\xc5\xbejem ili rukama dotakli njegovu sjajnu odje\xc4\x87u pali bi na tlo kao gromom o\xc5\xa1inuti._NEWLINE_Neobi\xc4\x8dan do\xc5\xa1ljak je svojim krajnje miroljubivim stavom, ne brane\xc4\x87i se ni na koji na\xc4\x8din od \xc5\xbeestokih napada upla\xc5\xa1enih Indijanaca, na o\xc4\x8digled ostalih pripadnika plemena koji su sve to vrlo upla\xc5\xa1eno promatrali iz prikrajka, ismijao i osramotio hrabre ratnike koji su ga na razne na\xc4\x8dine bezuspje\xc5\xa1no poku\xc5\xa1avali ubiti. Da bi im zorno prikazao koliko je mo\xc4\x87an on bi povremeno podigao svoj kop - gromovito ru\xc4\x8dno oru\xc5\xbeje - kojim bi, na njihovo silno zaprepa\xc5\xa1tenje, u trenu uni\xc5\xa1tio drvo ili kamen na kojeg bi ga usmjerio._NEWLINE_On je, unato\xc4\x8d svim \xc5\xbeestokim napadima kojima je bio neprestance izlo\xc5\xbeen, ostao u selu me\xc4\x91u jo\xc5\xa1 uvijek upla\xc5\xa1enim Indijancima koji su se, nakon duga vremena, postupno navikli na njegovu prisutnost, prestali su ga napadati i napokon su se s njime sprijateljili. Za kratko vrijeme ga je jedna mlada djevojka iz plemena uzela za mu\xc5\xbea i rodila mu je nekoliko djece, "npadnici plemena nau\xc4\x8dili su ga vjerojatno vrlo brzo svoj jezik da bi se s njime mogli lak\xc5\xa1e i bolje sporazumijevati, a on im je zauzvrat pokazao neke trikove i tehnike lova\xc4\x8dke vje\xc5\xa1tine te ih podu\xc4\x8dio svrsishodnijoj upotrebi njihova posve primitivnog oru\xc5\xbeja._NEWLINE_Predaja ka\xc5\xbee da se taj miroljubivi u\xc4\x8deni bjeloputi do\xc5\xa1ljak zvao Bep-Kororoti, \xc5\xa1to se mo\xc5\xbee opisno prevesti kao do\xc4\x91oh s neba ili do\xc4\x91oh iz svemira. On je ubrzo osnovao prvu \xc5\xa1kolu - dom za mladi\xc4\x87e - u pra\xc5\xa1umskom bespu\xc4\x87u da bi ih mogao sustavno podu\xc4\x8davati mnogim korisnim stvarima i polodjelstvu. Pou\xc4\x8davao ih je kako mogu sami proizvesti dovoljno kvalitetne i rave hrane potrebne za \xc5\xbeivot te zauvijek napustiti odvi\xc5\xa1e tegoban nomadski \xc5\xbeivot._NEWLINE_Predaja Kayap\xc3\xb3 Idijanaca nadalje govori da se jednog dana njihov omiljeni \'nebeski u\xc4\x8ditelj\' Bep-Kororoti, nakon \xc5\xa1to je godinama mirno i sretno \xc5\xbeivio me\xc4\x91u njihovim precima, odjednom po\xc4\x8deo vrlo neobi\xc4\x8dno pona\xc5\xa1ati. Obukao je svoj bo - neobi\xc4\x8dno sjajno odijelo - i objavio je svima da je njegovo vrijeme isteklo, da njegovi dolaze po njega te da ga nitko ne smije spre\xc4\x8davati da ode niti ga slijediti kad po\xc4\x91e s \xc4\x8dlanovima obitelji na brdo Pukato-Ti. Svi su plemenski ratnici mislili da je dotad miroljubivi i susretljivi Bep-Kororoti pomahnitao i poku\xc5\xa1avali su ga smiriti te silom zadr\xc5\xbeati da ne ode, ali im to nikako nije uspijevalo._NEWLINE_Unato\xc4\x8d njegovoj izri\xc4\x8ditoj zabrani, skupina znati\xc5\xbeeljnih mladi\xc4\x87a je po\xc5\xa1la za njim kada je iz sela krenuo na brdo Pukato-Ti s kojeg je neko\xc4\x87 do\xc5\xa1ao u njihovo selo. Nakon \xc5\xa1to se Bep-Kororoti uspeo na brdo ubrzo se prolomio strahovit prasak, a smrtno ustra\xc5\xa1eni mladi\xc4\x87i zatim su iz daleka vidjeli kako je njihov u\xc4\x8ditelj odjednom nestao u zraku okru\xc5\xbeen velikim platnenim jezicima, dimom i jakom grmljavinom.\n_START_SECTION_\nGodi\xc5\xa1nja plemenska sve\xc4\x8danost\n_START_PARAGRAPH_\nU spomen na dobrohotnog bjeloputog \'nebeskog u\xc4\x8ditelja\' Bep-Kororotija, pripadnici plemena Kayap\xc3\xb3 Indijanaca svake godine prire\xc4\x91uju veliku plemensku sve\xc4\x8danost. Ona se u znak sje\xc4\x87anja na njegov dolazak i djelovanje od pamtivijeka odr\xc5\xbeava na istovjetan na\xc4\x8din. Tom se prigodom jedan od pripadnika plemena Kayap\xc3\xb3a odjene od glave do pete u bri\xc5\xbeljivo izra\xc4\x91enu slamnatu odje\xc4\x87u dizajniranu prema bou Bep-Kororotija. Tijekom rituala on lagano ple\xc5\xa1e malim koracima lupkaju\xc4\x87i nogom o nogu, dok ga ostali pripadnici plemena prate plesom nose\xc4\x87i u ruci Bep-Kororotijevu sliku. Ta neobi\xc4\x8dna ritualna slamnata odje\xc4\x87a Kayap\xc3\xb3 Indijanaca svojim izgledom napadno sli\xc4\x8di na danas svima dobro poznato svemirsko odijelo (skafander). Ritualni ples laganim malim koracima, kojeg izvodi pripadnik plemena odjeven u slamnati bo, veoma sli\xc4\x8di nezgrapnom skakutavom hodu prvih astronauta na Mjesecu. Zaista je te\xc5\xa1ko povjerovati da tolika sli\xc4\x8dnost pretpovijesnog nebeskog u\xc4\x8ditelja  Bep-Kororotija iz amazonske pra\xc5\xa1ume sa suvremenim astronautom mo\xc5\xbee biti plod pukog slu\xc4\x8daja._NEWLINE_Valja naglasiti da je fotografije koje prikazuju pripadnika plemena Kayap\xc3\xb3a u tradicionalnoj ritualnoj slamnatoj odje\xc4\x87i snimio dr. J. A. Peret jo\xc5\xa1 1952. - dakle gotovo desetak godina prije nego \xc5\xa1to su u svemir poletjeli prvi sovjetski i ameri\xc4\x8dki kozmonauti odjeveni u svemirska odijela. O\xc4\x8dito je da ne postoji \xc4\x8dak niti teoretska mogu\xc4\x87nost da bi od moderne civilizacije posve izolirani Kavapoe mogli do 1952. bilo gdje vidjeti suvremeno svemirsko odijelo koje je tada\xc5\xa1njem civiliziranom svijetu bilo poznato samo iz znanstveno fantasti\xc4\x8dnih filmova i stripova.'